30. ΝΟΜΟΣ υπ’ αριθ. 1355 της 17/18 Μαΐου 1983 (ΦΕΚ Α΄ 63) Υγειονομική περίθαλψη μελών οικογένειας μερικών κατηγοριών υπηρετούντων οπλιτών. Δικαιούχοι υγειονομικής περίθαλψης Άρθρ.1.-Το δημόσιο υποχρεούται στην παροχή υγειονομικής περίθαλψης στα κατωτέρω μέλη της οικογένειας των κληρωτών οποιασδήποτε κατηγορίας ανδρών και γυναικών οπλιτών, οι οποίοι υπηρετούν στις ένοπλες δυνάμεις και οι οποίοι κατά τη διάρκεια της στράτευσής τους συγκεντρώνουν τις προϋποθέσεις του  επόμενου άρθρου. 1.Της συζύγου ή, αν πρόκειται για γυναίκες, του συζύγου εφόσον αυτός είναι ανίκανος για άσκηση βιοποριστικού επαγγέλματος που η ανικανότητά τους βεβαιώνεται με γνωμάτευση της Επιτροπής Απαλλαγών της περιοχής του τόπου κατοικίας του. 2.Των τέκνων των γεννημένων σε γάμο, των νομιμοποιηθέντων ή των αναγνωρισθέντων τέκνων καθώς και των χωρίς γάμο των γονέων των τέκνων των γυναικών οπλιτών. 3.Των φυσικών ή θετών γονέων, εφόσον είναι ανίκανοι για άσκηση βιοποριστικού επαγγέλματος που η ανικανότητά τους βεβαιώνεται με γνωμάτευση των Επιτροπών Απαλλαγών της περιοχής του τόπου κατοικίας τους ή εφόσον η ηλικία τους υπερβαίνει τα εξήντα χρόνια, ο δε οπλίτης έχει χαρακτηρισθεί υπόχρεος μειωμένης θητείας για οικογενειακούς λόγους. 4.Των αδελφών, που είναι άγαμοι και ανίκανοι για άσκηση βιοποριστικού επαγγέλματος και που η ανικανότητά τους βεβαιώνεται με γνωμάτευση των Επιτροπών Απαλλαγών της περιοχής του τόπου κατοικίας τους, εφ’ όσον ο οπλίτης έχει χαρακτηρισθεί για λόγους οικογενειακούς υπόχρεος μειωμένης θητείας. Προϋποθέσεις παροχής υγειονομικής  περίθαλψης. Άρθρ.2.-Οι προϋποθέσεις για την παροχή στους δικαιούχους υγειονομικής περίθαλψης είναι: α)Να μη δικαιούνται ασφάλιση από άλλον ασφαλιστικό φορέα. β)Οι μηνιαίες πρόσοδοι από οποιαδήποτε πηγή, των προσώπων των παρ. 3 και 4 του προηγούμενου άρθρου, αθροιστικά λαμβανόμενες, να μην υπερβαίνουν το κατώτατο όριο της μηνιαίας σύνταξης που παρέχεται από το Ίδρυμα Κοινωνικών Ασφαλίσεων και που καθορίζεται με βάση τον ελάχιστο αριθμό ημερομισθίων ασφάλισης του μισθωτού. Περιεχόμενο υγειονομικής περίθαλψης Άρθρ.3.-Η υγειονομική περίθαλψη που παρέχεται σύμφωνα με τις διατάξεις του παρόντος περιλαμβάνει: 1.Τη νοσηλεία στην οικία και στο ιατρείο. 2.Τις παρακλινικές εξετάσεις και τις ειδικές θεραπείες. 3.Την οδοντιατρική περίθαλψη αποκλειόμενης της προσθετικής και ορθοδοντικής. 4.Τη φαρμακευτική περίθαλψη. 5.Τη νοσοκομειακή νοσηλεία σαν εσωτερικοί ή εξωτερικοί ασθενείς αποκλειόμενης της νοσηλείας σε ιδιωτικές κλινικές, εκτός από επείγουσες και εξαιρετικές περιπτώσεις. 6.Τον τοκετό. Δαπάνες περίθαλψης. Άρθρ.4.-Οι κατά το άρθρ. 1 δικαιούχοι δε συμμετέχουν στις δαπάνες που προκύπτουν από την παρεχόμενη με τις διατάξεις του παρόντος υγειονομική περίθαλψη. Άρθρ.5.-Με κοινή απόφαση των Υπουργών Εθνικής Άμυνας, Οικονομικών και Υγείας και Πρόνοιας, καθορίζονται: 1.Η διαδικασία για την παροχή της υγειονομικής περίθαλψης. 2.Τα δικαιολογητικά και οι λεπτομέρειες για την αναγνώριση των δαπανών περίθαλψης. 3.Τα αρμόδια όργανα για τον έλεγχο της παρεχόμενης υγειονομικής περίθαλψης. 4.Ο καταλογισμός των δαπανών στους υπαίτιους σε περίπτωση παράβασης των σχετικών διατάξεων. 5.Οι μορφές περίθαλψης που δεν αναγνωρίζονται σύμφωνα με το άρθρ. 3. 6.Οποιαδήποτε αναγκαία λεπτομέρεια για την εφαρμογή του παρόντος νόμου. Άρθρ.6.-Η ισχύς του παρόντος νόμου αρχίζει από τη δημοσίευσή του στην Εφημερίδα της Κυβερνήσεως. (Αντί για τη σελ. 730,15)  Σελ. 730,15(α) Τεύχος ΣΤ33-Σελ. 51 Νοσηλεία Στρατιωτικών 36.Θ.γ.30